Prabebs.
22.
If yu jidan gudbala en pipul abum rispek blanga yu wal tharran im mowa gudwan den yu abum loda silba en gol. 
Ola ritjmen en ola powan, YAWEI det trubala God na bin meigim olabat holot. 
Wen yu luk trabul kaman nomo joinin laik detlot pipul hu nomo sabi enijing. Yu garra kipawei. 
If yu shoum rispek langa YAWEI en jidan lobala yu garra jidan ritjwan en ebribodi garra rispek langa yu en yu garra jidan laibala longtaim. 
If yu laigim det laif blanga yu, wal yu garra kipawei brom ol detlot trep weya trikim ola wikitwan pipul. 
Yu garra titjim yu biginini olabat blanga jidan raitwei en wen olabat gro bigwan, wal olabat garra sabi hau blanga jidan raitwei. 
Detlot ritj pipul oldei jidan bos blanga ola powan pipul, en detlot hu oldei borobat mani, olabat jidan prisana blanga detlot hu oldei lendimbat olabat mani. 
Detlot pipul hu nomo gibit feyago langa pipul garra abum trabul, en wen dei git brabli wail nobodi kaan lisin langa olabat. 
YAWEI oldei lukaftumbat detlot pipul hu oldei gibit daga langa ola po pipul. 
Yu garra lafta andimwei detlot pipul hu mokimbat pipul, wulijim ebribodi gin jidan kwaitwei, nomo garram eni agamin o fait. 
Det king jidan fren blanga detlot pipul hu im trastimbat en hu oldei toktok gudbinjiwei. 
YAWEI oldei maindimbat detlot pipul hu jidan trubalawei, bat im meigim nogudbala ola plen blanga detlot pipul hu oldei tok laiyinbala wed. 
Nomo jidan leisibala en tok, “If ai go langa wek det laiyan mait kilim mi en dagat mi.” 
Det wed blanga nogudbala wuman im laik det brabli dipwan hol, en if yu meigim YAWEI gitwail, wal yu garra buldan insaid deya na. 
Ola biginini brabli siliwan, bat if yu streitinimap olabat dei garra sabi ola raitwan ting. 
If yu tjidimbat ola po pipul blanga meigim miselp ritjwan, o yu gibit presen langa ola ritj pipul, wal yu garra jidan powan miselp du. 
Wal det sabibala tok, “Yu teiknodis en lisin langa dislot wed blanga sambala sabibala pipul. Yu garra jinggabat gudwei wanim ai titjimbat yu. 
Yu garra jidan gudbinji blanga ol dislot wed en yu garra kipum langa yu main. 
Ai titjimbat yu dislot wed tudei, wulijim yu garra trastimbat YAWEI det trubala God. 
Aibin raidimdan 30 brabli gudwan wed blanga meigim yu sabi ola gudbala wed. 
Yu gin trastim detlot wed brabliwei blanga gibit yu ola raitwan ensa blanga detlot hu jidan bos blanga yu.” 
Nomo tridimbat po pipul nogudwei en nomo tjidimbat olabat langa kothaus. 
YAWEI na oldei maindim olabat, en wanim yu dum langa olabat im garra dum langa yu. 
Nomo meigim fren garram sambodi hu oldei gitwail kwikbala, 
o yu mait jidan wulijim im en yu garra faindim miselp langa trep. 
Yu nomo meigim pramis blanga peiyim blanga sambodi hubin bukdan samting. 
If yu kaan pei wanim im owim maitbi dei garra deigimwei yu sweig en ebrijing blanga yu. 
Yu nomo mubum detlot bandri mak blanga stilim eni kantri weya wi grengrenfatha olabat bin makambat. Detlot bandri mak bin jidan deya brom wi grengrenfathamob taim. 
If yu dum yu wek gudwei, yu garra wek blanga det king en yu kaan jidan wekinmen blanga odinri pipul. 
