Job.
41.
Wal YAWEI bin kipgon tok, “Job, yu reken yu gin grebum det brabli bigiswan krokadail gulum Labaiyathan garram lain en huk, o taiyimap im mawus garram roup? 
Yu reken yu gin pudum roup thru im nos o pudum huk thru im jauboun en go lida langa im garram roup? 
Yu reken im gin askim yu blanga kain langa im? 
Yu reken im garra meigim pramis garram yu blanga wek blanga yu olataim? 
Yu reken yu gin taiyimap im garram roup langa im leig wulijim im gin jidan fren blanga ola lilgel? 
Yu reken sambodi garra kadimap im en selim im? 
Yu reken yu gin kilim im garram det spiya en longwan roup? 
If yu trai tatjim im, im garra gibit yu bigis trabul en yu kaan neba duwit igin. 
Enibodi hu luk det Labaiyathan garra bradin nomo lilbit en buldan langa graun. 
En if im brabli wailwan, nobodi gin go en jandap wansaid langa im. Wal hu garra dalim mi wanim ai garra dum? 
Mi na bos langa dijan wel, en ai kaan peiyimbek enibodi, dumaji nobodi bin gibitbat mi enijing. 
Dijan Labaiyathan im garram brabli strongbala leig en fetwan bodi. 
Hu yu reken gin breigimap im skin atsaidwei, en pudum spiya thru langa im? Nobodi, oni mi na. 
Hu gin opinimap im mawus garram brabli shapwan tuth? Nobodi! Oni mi na! 
Im bekboun jis laik loda shild weya jidan mijamet, en im brabli adwan wulijim ston. Ola bekboun blanga det enimul joinap brabli gulijap gija, en nomo enijing gin breigim.” 
Wal YAWEI bin kipgon tok, “Wen Labaiyathan im snis, im oldei meigim faiya kamat, en im ai dubala oldei shain wulijim det san. 
Im oldei meigim faiya kamat brom im mawus. 
En smok kamat brom im nos wulijim smok kamat brom pot wen im boilap. 
Wen im oldei blowim, im oldei meigim faiya kamat brom im mawus, en im barnimap ebrijing. 
Dumaji im nek im brabli bigiswan, enibodi hu oldei luk langa im sheiksheik nomo lilbit. 
Nomo eni wikwan ting langa im skin. Im brabli adwan wulijim aiyan. 
Blanga im hat im jis laik ston. Im nomo bradin blanga enijing. 
Wen Labaiyathan meigim nois ola strongbala pipul ranawei brabli bradinbalawei. 
Nomo eni spiya o naif kaan kilim im. 
Det aiyanwan spiya, im jis laik gras, en det kopawan spiya im brabli sofwan wulijim rabishwan wadi. 
Nomo eni erro kaan meigim im ranawei. Wen olabat tjakam ston langa im, im jis laik yu tjakam gras. 
Im oldei laf langa detlot men hu oldei tjakam spiya langa im, en wen dei hitimbat im garram detlot stik im jis laik detlot gras. 
Det binji blanga im, im brabli rafwan. Im oldei breigim det wetwan graun wulijim aiyan wen im meigim mak brom wen im wokwokbat. 
En wen im swim rait andanith langa det solwoda, det solwoda im babulap, wulijim oliboil wen im boilap. 
En im oldei libum biyain brabli shainiwan roud, en im meigim det solwoda go brabli waitwan. 
Nomo enijing iya langa dijan graun wulijim im. Labaiyathan nomo sabi bradin langa enijing. 
Im brabli praudbala enimul. Im na king blanga ola wailwan enimul.” Lagijat na YAWEI bin tok. 
