Job.
10.
Wal Job bin gitwail langa God. Imbin tok, “Mi nomo laigim jidanbat laibala en brom insaid main hat mi grambul langa yu main God. 
Yu nomo panishim mi. Yu dalim mi wanim aibin dum rong. 
Wotfo yu laigim detlot hu oldei dumbat nogudbala ting? En wotfo yu wandim panishim detlot pipul yubin meigim? 
Yu reken yu sabi ebrijing seimwei laik melabat oldei sabi? 
Yu reken yu garram shotwan laif wulijim melabat garram? 
Blanga tharran maitbi yu wandim faindim folt kwikbalawei langa mi. 
Yu sabi mi nomo giltiwan, bat hu garra seibum mi brom yu? 
Wal wotfo yubin meigim mi, en yu garra binijimap mi na? 
Yu sabi yubin meigim mi brom det klei. Wal yu nomo pudumbek mi langa det graun igin. 
Jis laik det tjes weya pipul meigim brom milk insaid langa pot, lagijat du yubin meigim mi insaid langa main mami binji. 
Afta tharran yubin gaburrumap main boun garram bif en skin. 
Yu na bin gibit mi laif, en yubin oldei kipgon laigim mi. En yubin kain langa mi en bin oldei wotjimbat langa mi du.” 
Wal Job bin kipgon tok langa God, “Yu nomo bin dalim mi blanga det nogudbala plen yubin abum blanga mi, 
bat yu oldei lukinat langa mi dumbat nogudwan ting, en yu oldei panishim mi. 
Nomeda mi gilti, o nomo gilti bat yu stil panishim mi en mi sheim miselp na, dumaji aibin abum loda trabul. 
Nomeda ai oldei jidanbat raitwei, yu oldei hantingbat blanga mi jis laik det strongwan laiyan. Yu oldei hantingbat mi garram yu strongwan pawa. 
Yu nomo bin stap toktokbat blanga mi, dumaji yubin brabli wail langa mi. 
Wotfo yubin larram mi jidan laibala wen aibin bon? Mobeda ai bina dai bifo aibin bon, 
en olabat bina garrimap main bodi langa greib. 
Mi garram oni lilbit taim na. Wotfo yu kaan libum mi na, en larram mi jidan gudwei, bifo mi go langa det greibyad weya ebrijing oldei jidan dakbala en ai kaan neba kambek igin?” Lagijat na Job bin tok. 
