Ola Saam.
148.
Preisim YAWEI det trubala God! Preisim YAWEI ol yumob hu jidan langa hebin. 
Preisim im, ol im einjul hu wek blanga im deya langa hebin. 
Preisim im, san en mun. Preisim im, ola shainiwan sta. 
Preisim im, haiwan skai, en ola woda ontop langa skai. 
Larram olabat holot preisim det neim blanga YAWEI. Imbin tok, en imbin meigim olabat. 
Garram im wed imbin meigim ebrijing jidan langa olabat raitwan pleis olagijawan, en tharran na kaan neba tjeinj. 
Preisim YAWEI, ola solwoda langa dijan wel, en ola bigwan enimul en ebrijing weya jidan raitdan langa bodam langa solwoda. 
Preisim YAWEI ola laitining en heilston en sno en ola klaud en ola strongwan win hu teiknodis langa im wed. 
Preisim YAWEI ola hil en ola bigwan hil, en ola frut tri en ola tri langa bush. 
Preisim YAWEI ola wailwan en kwaitwan enimul, en ola enimul weya kraulkraul, en ola bard weya flaiflai. 
Preisim YAWEI ola king en ola pipul, en ola boswan langa ebri kantri. 
Preisim YAWEI ola yanggel en ola yangboi, en ola ol pipul en ola biginini du. 
Larram olabat holot preisim det neim blanga YAWEI! Im neim im mowa haibalawan langa ola najalot neim. Im jidan mowa haibalawan langa dijan wel en langa hebin. 
Imbin meigim im pipul olabat jidan strongbala blanga preisim im. Olabat na detlot Isreil pipul hu im laigim brabliwei. Preisim YAWEI det trubala God! 
