Job.
30.
Wal Job bin kipgon tok, “Ola yangbala men oldei meigimbat fan langa mi na. Main dog bin oldei albumbat mi lukaftumbat ola ship main. Bat detlot dediwan blanga detlot yangmen olabat brabli rabishwan. Ai kaan askim olabat blanga dum main wek. 
En detlot pipul hu oldei meigimbat fan langa mi, dei kaan dum enijing blanga olabat ronselp. 
Olabat grajimbat det graun naitaim langa det deset kantri blanga dagadagatbat detlot rutpat blanga detlot plent, dumaji deibin jidanbat hanggriwan. 
Olabat pulumatbat detlot plent brom det deset kantri. Dei nomo abum gudwan teist bat olabat lafta dagat tharran na. 
Ebribodi oldei andimwei olabat brom olabat kemp, jis laik dei stilinbala pipul. 
En blanga tharran na olabat kemp oni hol langa graun, o langa keib o langa rokiwan pleis, 
weya dei oldei jinginat jis laik dongki, en silip andanith langa ola bushis. 
Ebribodi oldei andimwei detlot yangmen brom det kantri, dumaji dei jidan laik dongki en dei nomo sabi enijing.” 
Wal Job bin kipgon tok, “Detlot nogudbala pipul oldei kaman en laflafbat langa mi, en olabat oldei meigimbat fan langa mi. 
Dei nomo laigim mi en dei oldei tridimbat mi nogudbalawei. Wen dei kaman gulijap langa mi dei spit langa main feis. 
God na bin meigim mi jidan brabli wikwan na, en detlot nogudbala pipul oldei rabishim mi. 
Dei oldei kaman blanga binijimap mi. Ai kaan album miselp, en main dubala fut kaan mubaran. 
Olabat oldei stapam det wei wen ai trai blanga ranawei en olabat trai blanga binijimap mi, en nomo enibodi deya blanga kaman en stapam langa olabat, najing. 
Afta deibin buldan ontop langa mi deibin jis libum mi deya na. 
Ai jidan brabli bradin na dumaji olabat jidan raidaran langa mi. Basdam aibin brabli ritjwan en ebribodi bin oldei rispek langa mi, bat najing na. Aibin lujim ol main ebrijing jis laik detlot klaud weya oldei gowei longwei, en mi bradin nomo lilbit.” 
Wal Job bin kipgon tok, “Wal mi fil brabli nogud insaid langa main hat, en det pein bin deigimoba main bodi. 
En ebrinait mi oldei ardimbat main boun, en mi oldei abum loda pein. 
Wal God bin grebum mi, en imbin gulijap jugum mi, 
en imbin tjakidawei mi langa det graun, en mi ardimbat nomo lilbit na. 
Aibin trai jingat langa God blanga album mi, bat im nomo ensa langa mi, en wen ai oldei prei langa im, im jis lukinat langa mi. 
God im brabli krul langa mi, 
en imbin meigim bigiswan stom blanga blowimwei langa mi. 
Bambai im garra jandimwei mi langa det kantri weya ola dedbala pipul oldei jidan. Wi ol garra go deya. 
“Wen enibodi abum trabul en im brabli apset wal im jingat langa sambodi blanga album im. 
Aibin oldei kraikraibat blanga detlot powan pipul, en blanga detlot pipul hubin oldei abumbat loda trabul. 
Bat wen ai oldei askim olabat blanga album mi en blanga gibit lait langa mi, ai oldei gedimbat panishmen en oldei jidan langa dakbala pleis. 
Mi oldei wori en abumbat detmatj pein oloba langa main bodi. 
En mi ardimbat detmatj en mi brabli nogudbinji. Ai jandap en jinginat adbala deya langa det pleis weya detlot kaunsalamob oldei midap. 
Mi kraikraibat wulijim detlot wailwan dinggo en det bigwan bard gulum ostrij. 
Dumaji main skin im brabli draiwan im kamatkamatbat, en main bodi im barnbarn nomo lilbit. 
En mi oldei sing brabli sedwan en soribala song.” 
